Amapiano-juffrou ‘verheug dat video land verenig’Mrs. Bullock dans ten aanskoue van opgewonde leerders. (Foto: Skermgreep) Mrs. Bullock, die blondekop-onderwyseres van Pretoria wat oornag ŉ dansende sensasie op sosiale media geword het, sê sy is “verheug” dat die video waarin sy op ŉ Amapiano-liedjie dans, Suid-Afrikaners verenig. Die video, wat soos ŉ veldbrand op sosiale media versprei, is deur ene Mihle, ŉ leerder aan die Pretoria High School for Girls, op TikTok gedeel met die byskrif: “Beste onderwyseres in die wêreld”. Dié video is reeds sowat 27 000 keer deur TikTok-gebruikers wêreldwyd gedeel en sowat 7,7 miljoen keer gekyk. Pretoria High School for Girls het aan Maroela Media bevestig dat Mrs. Bullock, soos sy bekend staan, wel ŉ onderwyseres aan dié skool is, maar dat sy nie tans beskikbaar is om met die media te gesels nie. “Sy is egter verheug dat die video mense verenig op ŉ wyse wat liefde en aanvaarding vertoon, asook grense verskuif.” Die dans het Vrydagoggend plaasgevind nadat vanjaar se matrikulante vir die laaste keer ŉ saalbyeenkoms as leerders van dié skool bygewoon het. Mrs. Bullock se danspassies op die maat van Robot Boii se Amapiano-treffer “Salary salary”, het die leerders só in vervoering dat hulle om haar saamdrom en die dansery afneem. Een van die leerders dans ook saam met haar. “Ons glo die video weerspieël ŉ positiewe verhouding tussen die onderwysers en leerders aan die skool.” Kyk hier na die video: best teacher in the world????????????#fyp ♬ Salary Salary – Robot Boii & Mellow & Sleazy & Soul Revolver